KOMMISSIONENS BESLUTNING af 11. august 1998 om ændring af beslutning 96/301/EF og om bemyndigelse af medlemsstaterne til midlertidigt at træffe hasteforanstaltninger mod spredning af Pseudomonas solanacearum (Smith) Smith, for så vidt angår Egypten (meddelt under nummer K(1998) 2480) (98/503/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 77/93/EØF af 21. december 1976 om foranstaltninger mod indslæbning i Fællesskabet af skadegørere på planter eller planteprodukter og mod deres spredning inden for Fællesskabet (1), senest ændret ved direktiv 98/2/EF (2), særlig artikel 15, stk. 3, og

ud fra følgende betragtninger:

Hvis en medlemsstat skønner, at der er overhængende fare for indslæbning på dens område af Pseudomonas solanacearum (Smith) Smith, årsagen til kartoffelbrunbakteriose, fra et tredjeland, kan den midlertidigt træffe alle nødvendige supplerende foranstaltninger til at beskytte sig mod denne fare;

på grund af stadige påvisninger i 1996 af Pseudomonas solanacearum (Smith) Smith i kartofler med oprindelse i Egypten vedtog en række medlemsstater, nemlig Frankrig, Finland, Spanien og Danmark, foranstaltninger til at indføre forbud mod import af kartofler med oprindelse i Egypten for at sikre en mere effektiv beskyttelse mod indslæbning fra Egypten af Pseudomonas solanacearum (Smith) Smith i disse medlemsstater;

Kommissionen bemyndigede ved beslutning 96/301/EF (3) medlemsstaterne til midlertidigt at træffe supplerende foranstaltninger mod spredning af Pseudomonas solanacearum (Smith) Smith, for så vidt angår Egypten; på grund af et betydeligt antal påvisninger af Pseudomonas solanacearum (Smith) Smith i importerede kartofler med oprindelse i Egypten i importsæsonen 1996/97 blev beslutning 96/301/EF ændret og yderligere skærpet ved beslutning 98/105/EF (4), og det blev forbudt at importere kartofler med oprindelse i Egypten til EF, medmindre de hasteforanstaltninger mod spredning af Pseudomonas solanacearum (Smith) Smith, der er fastsat i bilaget til sidstnævnte beslutning, blev overholdt;

i importsæsonen 1997/98 vedtog Finland, på grund af stadige påvisninger af Pseudomonas solanacearum (Smith) Smith i kartofler med oprindelse i Egypten, den 2. april 1998 foranstaltninger til at indføre forbud mod import af kartofler med oprindelse i Egypten for at sikre en mere effektiv beskyttelse mod indslæbning fra Egypten af Pseudomonas solanacearum (Smith) Smith i Finland;

Danmark vedtog lignende foranstaltninger mod indslæbning af denne skadegører i Danmark den 9. maj 1998;

det har vist sig, at de skærpede foranstaltninger i beslutning 98/105/EF enten ikke er tilstrækkelige til at forhindre indslæbning af Pseudomonas solanacearum (Smith ) Smith eller ikke er blevet overholdt; det har vist sig, at de såkaldte »områder, der opfylder betingelserne«, hvor der ikke er konstateret udbrud af Pseudomonas solanacearum (Smith) Smith, ikke yder tilstrækkelig sikkerhed mod indslæbningsrisikoen, og derfor bør disse områder afløses af såkaldte »skadegørerfri områder«, hvor Pseudomonas solanacearum (Smith) Smith vides ikke at forekomme som fastslået ved officielle undersøgelser og overvågningsprocedurer i overensstemmelse med »FAO International Standard for Phytosanitary Measures - Part 4: Pest Surveillance - Requirements for the Establishment of Pest Free Areas«;

i denne situation bør import til EF af kartofler med oprindelse i Egypten forbydes, indtil Kommissionen har fastslået, at der i Egypten er blevet godkendt sådanne »skadegørerfri områder« i overensstemmelse med nævnte internationale FAO-norm;

Kommissionen sørger for, at Egypten stiller alle tekniske oplysninger, hvad angår undersøgelser og overvågning med henblik på godkendelse af sådanne »skadegørerfri områder« i overensstemmelse med nævnte internationale FAO-norm til rådighed, så Kommissionen kan foretage den fornødne evaluering af ovennævnte foranstaltning;

virkningerne af hasteforanstaltningerne vil løbende blive evalueret i importsæsonen 1998/99; hvis det konstateres, at betingelserne i denne beslutning ikke er blevet overholdt, bør følgerne angives nærmere;

de i denne beslutning fastsatte foranstaltninger er i overensstemmelse med udtalelse fra Den Stående Komité for Plantesundhed (i det følgende benævnt komitéen) -

VEDTAGET FØLGENDE BESLUTNING:

Artikel 1

I beslutning 96/301/EF foretages følgende ændringer:

1) Artikel 1 affattes således:

»Artikel 1

1. Indførsel på EF's område af knolde af Solanum tuberosum L. med oprindelse i Egypten, bortset fra dem, der allerede er forbudt efter bestemmelserne i punkt 10 i del A i bilag III til direktiv 77/93/EØF, forbydes fra den 15. september 1998.

2. Stk. 1 gælder ikke for sendinger, der forlader Egypten, inden Kommissionen har underrettet Egypten om nærværende beslutning.«

2) Som artikel 1a indsættes:

»Artikel 1a

1. Som undtagelse fra artikel 1 er indførsel til EF's område af knolde af Solanum tuberosum L. med oprindelse i Egypten tilladt fra de i stk. 2 nævnte »skadegørerfri områder«, forudsat at de foranstaltninger, der gælder for knolde dyrket i de pågældende områder, og foranstaltningerne i bilaget til denne beslutning overholdes.

2. Kommissionen fastslår, om der i Egypten er blevet godkendt »skadegørerfri områder« i overensstemmelse med »FAO International Standard for Phytosanitary Measures - Part 4: Pest Surveillance - Requirements for the Establishment of Pest Free Areas«, særlig punkt 2.3, og opstiller en »liste over skadegørerfri områder«, hvor disse områder identificeres. Kommissionen sender denne liste til komitéen og medlemsstaterne.«

3) Som artikel 1b indsættes:

»Artikel 1b

Bestemmelserne i artikel 1a finder ikke længere anvendelse, når Kommissionen har underrettet medlemsstaterne om, at mere end fem påvisninger af Pseudomonas solanacearum er blevet bekræftet i henhold til punkt 2 eller 3 i bilaget til denne beslutning i kartoffelpartier, som er ført ind i EF i henhold til denne beslutning i importsæsonen 1998/99, og det er konstateret, at påvisningerne tyder på, at metoden til identifikation af »skadegørerfri områder« i Egypten eller procedurerne for officiel overvågning i Egypten ikke har været tilstrækkelige til at forhindre risikoen for indslæbning af Pseudomonas solanacearum i EF.«

4) Artikel 2 affattes således:

»Artikel 2

Inden den 30. august 1999 underretter importmedlemsstaterne Kommissionen og de øvrige medlemsstater om, hvor store mængder der er importeret i henhold til denne beslutning, og forelægger samtidig en detaljeret teknisk rapport om den officielle undersøgelse, der omhandles i punkt 2 i bilaget. Der sendes en kopi af hvert plantesundhedscertifikat til Kommissionen. Ved meddelelse af et mistænkt eller bekræftet fund, jf. punkt 4 i bilaget, indsendes der sammen med meddelelsen en kopi af plantesundhedscertifikaterne og de dertil knyttede dokumenter.«

5) I artikel 4 ændres »30. september 1998« til »30. september 1999«.

6) Indledningen og punkt 1, litra a), i bilaget til beslutningen affattes således:

»Ved anvendelsen af artikel 1a skal nedenstående hasteforanstaltninger overholdes foruden de krav til kartofler, der er fastsat i del A og B i bilag I, II og IV til direktiv 77/93/EØF, med undtagelse af kravene i bilag IV, del A, afsnit I, del A, afsnit I, punkt 25.8:

1. a) kartofler bestemt til indførsel i EF skal være dyrket på marker beliggende i et område, der er godkendt som »skadegørerfrit område« i Egypten som fastslået af Kommissionen i overensstemmelse med artikel 1a i denne beslutning; for sådanne godkendte områder og med henblik på anvendelsen af denne beslutning defineres »område«, i det mindste for delta-regionens vedkommende, som »landsby« (administrative enheder, der allerede er etableret, og som omfatter en gruppe »bækkener«) og for ørkenregionernes vedkommende som »bækken« (vandingsenhed), og de identificeres ved hjælp af deres individuelle eller kollektive navne og individuelle officielle »kodenummer«, herunder det officielle kodenummer for de enkelte bækkener eller landsbyer.«

7) Punkt 1, litra b), i bilaget til beslutningen udgår.

8) Punkt 1, litra c), første led, i bilaget til beslutningen affattes således:

»- være avlet af kartofler, der enten har direkte oprindelse i Fællesskabet, eller som engang blev avlet af sådanne kartofler, være produceret i et godkendt »skadegørerfrit område« som fastslået i henhold til artikel 1a i denne beslutning og umiddelbart inden lægningen være officielt undersøgt for latent smitte efter EF's foreløbige testprogram som fastsat i Kommissionens beslutning 97/647/EF (*) og ved denne undersøgelse være erklæret fri for Pseudomonas solanacearum (Smith) Smith.

(*) EFT L 273 af 6. 10. 1997, s. 1.«

9) Punkt 1, litra c), tredje led, i bilaget til beslutningen affattes således:

»- være transporteret til en pakkestation, der af de egyptiske myndigheder er officielt godkendt til udelukkende at håndtere kartofler til eksport til EF i eksportsæsonen 1998/99, og ved ankomst til pakkestationen

- være ledsaget af dokumenter vedlagt hver lastvognsladning på høstmarken med oplysning om ladningens oprindelse efter område som omhandlet i litra a).

Disse dokumenter opbevares på pakkestationen indtil efter importsæsonens afslutning.

- være underkastet en officiel undersøgelse på prøver af overskårne knolde for symptomer på kartoffelbrunbakteriose forårsaget af Pseudomonas solanacearum (Smith) Smith og ved denne undersøgelse være erklæret fri for sådanne symptomer, med en prøveudtagning for 70 kg sække eller tilsvarende på 10 % af sækkene og 40 undersøgte knolde pr. sæk og for 1 eller 1,5 ton sække en prøveudtagning på 50 % af sækkene og 40 undersøgte knolde pr. sæk.

Listen over pakkestationer, der er officielt godkendt af de egyptiske myndigheder, skal stilles til rådighed for Kommissionen inden den 1. december 1998.«

10) Punkt 1, litra c), ottende led, i bilaget til beslutningen affattes således:

»- være tydeligt mærket på hver sæk og under de egyptiske myndigheders kontrol med en uudslettelig angivelse af det relevante officielle kodenummer som anført på listen over »godkendte skadegørerfri områder«, der er opstillet i henhold til artikel 1a i denne beslutning, og det relevante partinummer«.

11) I punkt 1, litra c), sidste led, i bilaget til beslutningen ændres »1. februar 1998« til »1. december 1998«.

12) I punkt 3 i bilaget til beslutningen ændres »pr. område« til »fra hver landsby eller hvert bækken pr. område som nævnt i punkt 1a«.

13) I punkt 5 i bilaget til beslutningen ændres »listen over områder, der opfylder betingelserne« til »listen over godkendte skadegørerfri områder«.

Artikel 2

Denne beslutning er rettet til medlemsstaterne.

Udfærdiget i Bruxelles, den 11. august 1998.

På Kommissionens vegne

Martin BANGEMANN

Medlem af Kommissionen

(1) EFT L 26 af 31. 1. 1977, s. 20.

(2) EFT L 15 af 21. 1. 1998, s. 34.

(3) EFT L 115 af 9. 5. 1996, s. 47.

(4) EFT L 25 af 31. 1. 1998, s. 101.